- Mihai Stoica s-a amuzat de rivalele din Liga 1 după FC Voluntari – FCSB 1-2
- Ce mesaj a postat pe reţelele sociale
Mihai Stoica s-a amuzat de rivalele din Liga 1 după meciul FC Voluntari – FCSB, scor 1-2. Preşedintele Consiliului de Administraţie al roş-albaştrilor a avut un mesaj savuros după "dubla" spectaculoasă reuşită de Florinel Coman.
"Mbappe" de la FCSB i-a adus trei puncte uriaşe liderului din Liga 1. FC Voluntari a condus la pauză, dar atacantul de 25 de ani a întors scorul în primele 10 minute ale reprizei secunde. A ajuns la 14 goluri stagionale şi l-a egalat pe Darius Olaru în topul golgheterilor campionatului. Are şi 8 pase decisive.
Mihai Stoica s-a amuzat de rivalele din Liga 1
Mihai Stoica a avut un anunţ euforic după ce FCSB a reuşit să refacă avansul de 10 puncte faţă de Rapid. Jucătorii antrenaţi de Elias Charalambous sunt mari favoriţi la câştigarea Ligii 1, după o pauză de 9 ani.
"Supărare mare la cei care trăgeau speranțe că ne încurcăm (ca de obicei) cu Voluntarii. Mai ales la pauză.
Laitmotivu' zilei: Nu puteau câștiga fără Coman.
Pont : Coman e la noi, chiar dacă are și Bayern unul.
P.S. Puteam și să nu câștigăm cu Coman. S-a mai întâmplat", a scris Mihai Stoica pe contul său de Facebook.
Gigi Becali, prima reacţie după dubla lui Florinel Coman din Voluntari – FCSB 1-2
Gigi Becali a comentat ironic evoluţia lui Florinel Coman după dubla din meciul Voluntari – FCSB 1-2, care a readus-o pe echipa lui Charalambous la 10 puncte distanţă de Rapid.
"De Coman nu am ce să mai spun. Nu ai voie să faci așa ceva, să dai așa goluri. Nu îți e rușine? Să dai golul ăla de nicăieri? Așa ceva nu e posibil. E imposibil să faci așa ceva. Nu mă interesează clauza lui (n.r. – 5 milioane de euro), ci să câștig campionatul. Clauza asta a fost condiția ca el să prelungească.
Coman e cel mai bun jucător român la ora asta, titular la EURO fără discuții. Man e bun, dar nu se compară cu Coman. Lui Coman i-am mărit salariul, i-am luat apartament. El nu are nevoie să plece de la FCSB. I-am zis să rămână cu noi toată viața, și, după ce se retrage, să rămână în staff", a spus Becali, citat de primasport.ro.
Florinel Coman l-a lăudat pe Elias Charalambous după FC Voluntari – FCSB
La finalul meciului de la Voluntari, Florinel Coman a declarat că revenirea se datorează echipei şi l-a lăudat pe Elias Charalambous, pentru tactica schimbată la pauză.
După primele 45 de minute, FCSB i-a introdus pe Radaslavescu, Baba Alhassan şi Miculescu, cei care i-au înlocuit pe Mihai Lixandru, Tavi Popescu şi Luis Phelipe:
"Un meci întors de echipă. Un meci pe care l-am tratat superficial în prima repriză, lipsiţi de curaj. Am pierdut mijlocul terenului. În a doua repriză a schimbat tactica şi i-a ieşit, chiar e tare (n.r. de Elias Charalambous).
E o seară perfectă, dar trebuia să ne facem meciul uşor din primele minute. Am ştiut cum să gestionăm, nu am căzut psihic la pauză.
(n.r. cum a fost revederea cu Colţescu) La început grea, după a devenit mai prietenos", a declarat Florinel Coman, după meciul cu FC Voluntari, la digisport.ro.